Justisdepartementet bekreftet at kunstmaleren Odd Nerdrum ble benådet av Erna Solbergs regjering ved kongelig resolusjon den 22. september, 2017. Justis- og beredskapsminister Per-Willy Amundsen nektet å informere om hva som var bakgrunnen for benådningen. Begrunnelsen for benådningen er underlagt taushetsplikt, sa han. Skattesviket til kunstmaleren Odd Nerdrum var grovt, både på grunn av beløpets størrelse og fordi det hadde blitt gjennomført på en særlig utspekulert måte som hadde gjort det vanskelig å oppdage det, varigheten og gjennomføringsmåten viste at Odd Nerdrum hadde et fast forsett om å unndra store inntekter fra beskatning, skrev lagmannsretten i sin dom. Det var i 2012 kunstneren ble dømt til to års og ti måneders fengsel for skattesvik ved å ha unnlatt å oppgi 14 millioner kroner til beskatning. Saken gikk flere runder i rettssystemet og da siktelsen mot Odd Nerdrum etter hvert ble noe redusert i omfang, førte det til redusert straff. Fengselsstraffen ble redusert av Borgarting lagmannsrett i juni 2014 til ett år og åtte måneders fengsel for tre tilfeller av grovt skattesvik.